CELEX: 32015R1162
Language: lt
Date: 2015-07-15 00:00:00
Title: 2015 m. liepos 15 d. Komisijos reglamentas (ES) 2015/1162, kuriuo iš dalies keičiamas Europos Parlamento ir Tarybos reglamento (EB) Nr. 999/2001, nustatančio tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles, V priedas (Tekstas svarbus EEE)

16.7.2015   
            
            
               LT
            
            
               Europos Sąjungos oficialusis leidinys
            
            
               L 188/3
            
         KOMISIJOS REGLAMENTAS (ES) 2015/1162
   2015 m. liepos 15 d.
   kuriuo iš dalies keičiamas Europos Parlamento ir Tarybos reglamento (EB) Nr. 999/2001, nustatančio tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles, V priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 23 straipsnio pirmą pastraipą,
   kadangi:
   
               (1)
            
            
               Reglamente (EB) Nr. 999/2001 nustatytos gyvūnų užkrečiamųjų spongiforminių encefalopatijų (USE) prevencijos, kontrolės ir likvidavimo taisyklės. Jis taikomas gyvų gyvūnų auginimui ir gyvūninės kilmės produktų gamybai, jų pateikimui rinkai bei tam tikrais konkrečiais atvejais – jų eksportui;
            
         
               (2)
            
            
               pagal Reglamento (EB) Nr. 999/2001 V priedo 1 dalį tam tikrų galvijų, avių ir ožkų audiniai priskiriami prie nurodytų pavojingų medžiagų (NPM), jei jie gauti iš gyvūnų, kilusių iš valstybės narės ar trečiosios šalies ar vieno iš jų regiono, kuriame galvijų spongiforminės encefalopatijos (GSE) rizika kontroliuojama arba nenustatyta. To priedo 2 dalyje nustatyta, kad audinių, priskiriamų prie NPM, sąrašas apima audinius, kilusius iš valstybių narių, kuriose GSE rizika nedidelė, tačiau neapima audinių iš trečiųjų šalių, kuriose padėtis tokia pati. Todėl valstybės narės, kuriose GSE rizika nedidelė, turi pašalinti ir sunaikinti NPM, nors tokių audinių importas į Sąjungą iš trečiųjų šalių, kuriose GSE rizika nedidelė, leidžiamas;
            
         
               (3)
            
            
               Pasaulinė gyvūnų sveikatos organizacija (OIE) tik rekomenduoja tarptautiniu lygmeniu neprekiauti NPM, gautomis iš galvijų, kilusių iš šalių, kuriose GSE rizika kontroliuojama arba nenustatyta, tačiau tokia rekomendacija dėl galvijų, kilusių iš šalių, kuriose GSE rizika nedidelė, nepateikta (2);
            
         
               (4)
            
            
               Komisijos 2010–2015 m. strategijos dokumente dėl užkrečiamųjų spongiforminių encefalopatijų (3) numatyta galimybė peržiūrėti dabartinę valstybių narių, kuriose rizika nedidelė, prievolę pašalinti NPM iš maisto ir pašarų grandinių, jei tokia padėtis susidarytų vis daugiau valstybių narių. Priėmus 2014 m. spalio 20 d. Komisijos įgyvendinimo sprendimą 2014/732/ES (4), kuris grindžiamas 2014 m. gegužės mėn. Pasaulinės gyvūnų sveikatos organizacijos (OIE) rezoliucija Nr. 18 (5), pripažinta, kad septyniolikoje Sąjungos valstybių narių GSE rizika nedidelė;
            
         
               (5)
            
            
               manoma, kad šiame etape leisti maisto grandinėse tose valstybėse narėse, kuriose GSE rizika nedidelė, naudoti visus galvijų audinius, šiuo metu priskiriamus prie NPM, būtų per anksti, nes dar yra tam tikrų mokslinių abejonių, susijusių su atipine GSE;
            
         
               (6)
            
            
               2011 m. sausio 19 d. Europos maisto saugos tarnyba (EFSA) paskelbė kartu su Europos ligų prevencijos ir kontrolės centru (ELPKC) parengtą nuomonę dėl bet kokių galimų epidemiologinių ar molekulinių gyvūnų ir žmonių užkrečiamųjų spongiforminių encefalopatijų (USE) sąsajų (toliau – bendra EFSA ir ELPKC nuomonė) (6). Joje EFSA ir ECDC patvirtino atipinių GSE formų nustatymą ir nurodė klasikinės GSE, L tipo atipinės GSE ir H tipo atipinės GSE formų skirtumus;
            
         
               (7)
            
            
               šioje bendroje nuomonėje nurodyta, kad, remiantis kai kuriais duomenimis, L tipo atipinės GSE sukėlėjas gali būti zoonozės sukėlėju. Tačiau duomenų, patvirtinančių tą patį apie H tipo atipinės GSE sukėlėją, nėra. Minėtoje bendroje nuomonėje taip pat nurodyta, kad neįprastai didelis visų gyvūnų, kuriems nustatyta H tipo GSE ir L tipo GSE, amžius ir jų akivaizdžiai nedidelis paplitimas populiacijoje reiškia, kad šios atipinės GSE formos plinta savaime, nepriklausomai nuo gyvūnų šėrimo tvarkos. Remiantis GSE priežiūros sistema Sąjungoje, pastaraisiais metais atipinių GSE atvejų lygis buvo labai mažas ir santykinai pastovus;
            
         
               (8)
            
            
               2011 m. sausio 11 d. EFSA paskelbė mokslinę nuomonę dėl GSE rizikos, kurią kelia perdirbti gyvūniniai baltymai, kiekybinio vertinimo (7) (toliau – 2011 m. EFSA nuomonė). Šioje mokslinėje nuomonėje nurodyta, kad GSE klinikiniu atveju 90 % visų užkrėtimų yra susiję su centrinės ir periferinės nervų sistemos audiniais. Kalbant konkrečiau, nuomonėje teigiama, kad GSE klinikiniu atveju 65 % užkrėtimų yra susiję su galvos smegenimis, o 26 % – su nugaros smegenimis;
            
         
               (9)
            
            
               2014 m. liepos 11 d. EFSA paskelbė mokslinę ataskaitą dėl papildomų atipinės GSE užkrečiamumo paplitimo laboratorinių tyrimų protokolo (8). Atsižvelgiant į tą mokslinę ataskaitą, bendri duomenys rodo, kad klasikinės GSE pasiskirstymas audiniuose yra toks pat kaip ir atipinės GSE atveju – didesnis užkrečiamo priono baltymų titras ir (arba) užkrečiamumas nustatomas centrinėje ir periferinėje nervų sistemose;
            
         
               (10)
            
            
               dėl visų šių priežasčių vyresnių negu 12 mėnesių amžiaus galvijų, kilusių iš valstybės narės, kurioje GSE rizika nedidelė, galvos smegenys ir nugaros smegenys turėtų būti laikomos NPM, kol bus gauta daugiau žinių apie riziką, susijusią su atipine GSE;
            
         
               (11)
            
            
               atsižvelgiant į praktinius sunkumus užtikrinant, kad kaukolės kaulai nebūtų užkrečiami galvos smegenų audiniais, vyresnių negu 12 mėnesių amžiaus galvijų, kilusių iš valstybės narės, kurioje GSE rizika nedidelė, kaukolės taip pat turėtų būti toliau laikomos NPM;
            
         
               (12)
            
            
               kadangi ES priežiūros sistema itin išplėtota, EFSA išnagrinėti duomenys daugiausia susiję su Europa. Atsižvelgiant į neseniai įgytas žinias, susijusias su atipine GSE, OIE lygmeniu vyksta diskusijos dėl OIE Sausumos gyvūnų sveikatos kodekso GSE skyriaus peržiūros. Atsižvelgiant į šių diskusijų rezultatus, reikėtų peržiūrėti Sąjungos taisykles, susijusias su NPM valstybėse narėse ir trečiosiose šalyse, kuriose GSE rizika nedidelė;
            
         
               (13)
            
            
               nėra žinių, kad į Sąjungą būtų importuojamos vyresnių negu 12 mėnesių galvijų kaukolės, galvos smegenys, nugaros smegenys ir akys;
            
         
               (14)
            
            
               siekiant užtikrinti, kad sąlygos, kuriomis rinkai pateikiamos prekės iš valstybių narių, būtų panašesnės į tas, kuriomis rinkai pateikiamos prekės, importuojamos iš trečiųjų šalių, kartu atsižvelgiant į galimą likusią riziką, susijusią su tam tikrų audinių naudojimu maisto ir (arba) pašarų grandinėje, reikėtų panaikinti papildomą reikalavimą išplėsti NPM, gautų iš galvijų, draudimą, kad jis apimtų valstybes nares, kuriose GSE rizika nedidelė, išskyrus draudimą, taikomą vyresnių negu 12 mėnesių galvijų kaukolei, galvos smegenims ir nugaros smegenims;
            
         
               (15)
            
            
               todėl Reglamentas (EB) Nr. 999/2001 turėtų būti atitinkamai iš dalies pakeistas;
            
         
               (16)
            
            
               jeigu ateityje atsirastų naujų mokslinių įrodymų, kad esama rizikos visuomenės sveikatai, Sąjungos taisykles, susijusias su NPM valstybėse narėse ir trečiosiose šalyse, kuriose GSE rizika nedidelė, reikėtų peržiūrėti;
            
         
               (17)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 999/2001 V priedo 2 dalis pakeičiama taip:
   
      „2.   Valstybėms narėms, kuriose GSE rizika nedidelė, taikomi specifiniai reikalavimai
      
      1 dalies a punkto i papunktyje ir 1 dalies b punkte išvardyti audiniai, gauti iš gyvūnų, kilusių iš valstybių narių, kuriose GSE rizika nedidelė, laikomi nurodytomis pavojingomis medžiagomis.“
   
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. liepos 15 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 147, 2001 5 31, p. 1.
   
      (2)  OIE Sausumos gyvūnų sveikatos kodekso 11.4.14 straipsnis, 2014 m. leidimas (OIE – Terrestrial Animal Health Code – V 8 – 2014 7 15).
   
      (3)  Komisijos komunikatas Europos Parlamentui ir Tarybai „Antrasis kovos su USE veiksmų planas. 2010–2015 m. strategijos dokumentas dėl užkrečiamųjų spongiforminių encefalopatijų“; COM(2010) 384 galutinis.
   
      (4)  2014 m. spalio 20 d. Komisijos įgyvendinimo sprendimas 2014/732/ES, kuriuo dėl Bulgarijos, Estijos, Kroatijos, Latvijos, Liuksemburgo, Vengrijos, Maltos, Portugalijos ir Slovakijos padėties, susijusios su GSE, iš dalies keičiamas Sprendimas 2007/453/EB (OL L 302, 2014 10 22, p. 58–61).
   
      (5)  2014 m. gegužės 27 d. OIE pasaulinės delegatų asamblėjos priimta Rezoliucija Nr. 18 dėl valstybių narių galvijų spongiforminės encefalopatijos rizikos pripažinimo (82 GS/FR – Paryžius, 2014 m. gegužės mėn.).
   
      (6)  EFSA Journal 2011; 9(1):1945.
   
      (7)  EFSA Journal 2011; 9(1):1947.
   
      (8)  EFSA Journal 2014; 12(7):3798.